送四兄茂安之任永嘉
作者：范浚
朝代：宋

paragraphs: 不齊宰單父，廩廩德垂久。
當年誠化洽，誰忍輒欺負。
能令夜漁人，有得棄不取。
何因政乃爾，賢助則多有。
東嘉侔洛師，雅號士淵藪。
儒風既純古，俗習自忠厚。
兄行試牛刀，豈復勞决剖。
鳴弦會多暇，遇事無掣肘。
懸知著嘉蹟，遠與宓生偶。
匪謂得聲榮，期兄富師友。